Kázeň z ev. Služieb Božích v Bratislave (NK), **3. NE po Veľkej noci,** 30. 4. 2023,  **8.30**/10.00, ES: **601, 503, 126, 132, A 37**;/605, 203 a ďalšie, **čítanie zo SZ: 2M1, 8 – 14; ev.: J 13,33 – 38;**

téma: **Najlepší liek na strach je...**

**2. Mojžišova 1, 15 – 21**: *„****15****Vtedy povedal egyptský kráľ hebrejským pôrodným babám, z ktorých jedna sa volala Šifrá a druhá Púá:****16****Keď pomáhate hebrejským ženám pri pôrode, dávajte pozor na pohlavie: ak je to syn, usmrťte ho, ale ak dcéra, nechajte ju nažive. 17 No* ***pôrodné baby sa báli Boha, nerobili, ako im prikázal egyptský kráľ, a nechávali chlapcov nažive.******18****I zavolal egyptský kráľ pôrodné baby a povedal im: Prečo ste to urobili a nechávali ste chlapcov nažive?****19****Pôrodné baby odpovedali faraónovi: Hebrejské ženy nie sú ako egyptské, sú životaschopnejšie; porodia skôr, ako príde k ním pôrodná baba.****20****Boh však dobre činil pôrodným babám; ľud sa rozmnožil a veľmi zosilnel.****21****Pretože sa pôrodné baby báli Boha, dal im potomstvo.“*

**Milí bratia a milé sestry!**

**Strach má mnoho tvárí.** Niekedy **prichádza zvnútra** s rôznymi druhmi otázok: **„Čo keby...?“** Napr.: Čo keby sa niečo stalo mojim drahým? Čo keby mi diagnostikovali zhubnú chorobu? Čo keby sa naša rodina ocitla v hmotnej sociálnej núdzi?

**Inokedy prichádza zvonku.**

Strach sa šíril aj v Egypte. **Egypt – veľmoc, pred ktorou sa vtedajší svet chveje, sa – paradoxne – obáva izraelských otrokov...**

Pre Boží ľud **Egypt nebol iba oblasťou na mape, ale krajinou útlaku.**

Izraelci boli v Egypte zotročovaní, týraní, vykorisťovaní. Ale čím viac Egypťania Boží ľud utláčali, tým viac sa rozmnožoval a rozširoval, takže sa **Egypťania sa obávali Izraelcov**.

A **ďalší paradox**: To, čo staroveký Egypt dosiahol stavebne, vojensky a kultúrne podnes ohromuje. Egyptská kultúra si po stáročia dávala záležať, aby zvečnila meno a činy svojich vládcov-faraónov, **kultúra príznačná svojou** vyspelosťou a **múdrosťou** – a počujeme, že **jej najvyšší predstaviteľ – nový faraón vstupuje na scénu tým, že nevie.** **Nepozná** Jozefa, vďaka ktorého plánu Egypt zažil nevídanú prosperitu.

Žeby faraón o Jozefovi nikdy nepočul? – Sotva. Skôr **o ňom nechce počuť.** Jozef mu je protivný, lebo má čosi spoločného s Bohom, **no kráľ si v hĺbke duše myslí, že Bohom je on sám - faraón...** Hrá sa na Boha. Rozhoduje o bytí a nebytí. Vydáva **strašný rozkaz – nariadi genocídu.** Síce postupné, ale vyvražďovanie. Zabitím každého narodeného izraelského chlapca [chce zničiť budúcnosť Božieho ľudu. –](https://sk.wikipedia.org/wiki/Vra%C5%BEda) Ľudu, ktorému dal Hospodin sľub, že ho rozmnoží vo veľký národ. **Faraón chce Jozefa i Jeho Boha vymazať zo svojho života.**

**Línie** sú dané: **na jednej strane izraelskí otroci**, ktorí, napĺňajú Hospodinov príkaz: „Ploďte sa a množte sa!“ – Sú **biofílni**, stoja **na strane života.**

**Na druhej strane Egypt** – sofistikovaná, vyspelá **veľmoc**, avšak **nekrofílna – stojaca na strane smrti.**

Možno si poviete: Čo my s tým? – Nuž nie je to len príbeh z dávnej minulosti, ale aj príbeh zo súčasnosti. Nielenže sa udial kedysi, ale deje sa znovu. A stavia nás pred zásadnú otázku: **Sme na strane života, Božieho diela stvorenia a záchrany? Alebo na strane smrti?** Sme na strane odvahy? Alebo na strane strachu?

Všimnime si, že **meno ustráchaného faraóna Biblia nespomína. Zato mená oboch odvážnych pomocníčok pri pôrode sa zachovali.** Šifrá a Púá – v preklade „krásna“ a „žiarivá, nádherná“. Urobili si meno svojimi činmi.

Biblické rozprávanie ponecháva otvorené, či patrili k Izraelcom – a boli kráľom poverené škodiť vlastnému ľudu, alebo išlo o Egypťanky, ktoré sympatizovali s Izraelom. Ich **morálna odvaha presahuje národnosť.** Izraelským **chlapčekom neskrivia ani vlások.**

*Prečo ste to urobili a nechávali ste chlapcov nažive?* – Pýta sa ich kráľ. **Vtip je v tom, že ony neurobili nič.** „Pán kráľ, nemohli sme nič robiť! Hebrejské ženy sú životaschopnejšie ako egyptské; porodia skôr, ako príde k ním pôrodná baba.“

**V onej dobe bolo celkom nemysliteľné, nesplniť vôľu panovníka.** Občianska neposlušnosť – čo aj voči zločinu proti ľudskosti – bola nepredstaviteľná.

Kľúčom k dych berúcej odvahe týchto dvoch pôrodných asistentiek – protiviť sa príkazu mocného vládcu – je, že **ony sa nehrajú na Boha, ako faraón, ale *boja sa* Boha.** Vedia, čo je dobré a čo zlé. Vedia, že ich poslaním je, napomôcť zrodeniu sa nového života, nie zmárniť ho. **Boja sa Boha a  urobili, čo je skvelé a nádherné v Hospodinových očiach.**

Tak si počínal aj náš Pán a Spasiteľ Ježiš Kristus. Naplnil slová Žalmu 40, 9: ***„Rád splním Tvoju vôľu, Bože môj, a Tvoj zákon v hĺbke srdca nosím.“***

Šifrá a Púá nám dali zásadnú lekciu, totiž že **Najlepší liek na strach** – z vecí, z okolností, z ľudí – **je bázeň pred Hospodinom.** V slovenčine jestvujú pre strach a bázeň dve rôzne slová. V biblickej hebrejčine to je jedno – rovnaké slovo.

Strach je aj  **prirodzený varovný systém, ktorý nás učí opatrnosti.** **Každý z nás dostal určitú dávku strachu. Záleží však na tom, či túto dávku venujeme Bohu alebo niečomu inému**.

Faraón – protiviac sa Hospodinovi – chcel svojou múdrosťou (2M 1, 10) premôcť Izraelcov. No dve bohabojné, odvážne, charakterom krásne – nádherné ženy, Šifrá sa Púá, v múdrosti od Boha premohli mocného vládcu Egypta. Tajomstvo ich úspechu nájdeme v Biblii na viacerých miestach, napr. v Ž 111, 10: ***„Počiatok múdrosti je bázeň pred Hospodinom; všetci sú rozumní, čo robia tak.“*** **Najlepší liek na strach je bázeň pred Hospodinom.** Amen.

**Použitím:** *Petr Sláma /výklady 12. – 13./ in: Na každý den 2023 (vyd. Kalich, Praha 2022);*

*Jonathan Sacks: Týdenní čtení z Tóry. Kniha Exodus (vyd. P3K, Praha 2020);*

*Nico ter Linden: Povídá se... podle Tóry (vyd. EMAN, Benešov 2015):* **Martin Šefranko, evanjelický a. v. farár**